**Projektas**

|  |
| --- |
| PLUNGĖS RAJONO SAVIVALDYBĖS  TARYBA |
| **SPRENDIMAS** |
| **DĖL MOKESČIŲ LENGVATŲ JURIDINIAMS IR FIZINIAMS ASMENIMS, REMIANTIEMS SPORTĄ, KULTŪRĄ IR ŠVIETIMĄ PLUNGĖS RAJONO SAVIVALDYBĖJE, TAIKYMO TVARKOS PATVIRTINIMO** |
| 2023 m. lapkričio 30 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 15 straipsnio 2 dalies 14 punktu, Plungės rajono savivaldybės taryba n u s p r e n d ž i a:

1. Patvirtinti mokesčių lengvatų juridiniams ir fiziniams asmenims, remiantiems sportą, kultūrą ir švietimą Plungės rajono savivaldybėje, taikymo tvarką (pridedama).

2. Nustatyti, kad teisės aktas įsigalioja 2024 m. sausio 1 d.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Švietimo ir sporto skyriaus vedėjas Gintautas Rimeikis

Kultūros, turizmo ir viešųjų ryšių skyriaus vedėja Vida Saukalienė

Finansų ir biudžeto skyriaus vedėja Daiva Mažeikienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Plungės rajono savivaldybės tarybos nariai Algirdas Pečiulis, Jurgita Latakienė ir Gediminas Stonys

PATVIRTINTA

Plungės rajono savivaldybės

tarybos 2023 m. lapkričio 30 d.

sprendimu Nr. T1-

**MOKESČIŲ LENGVATŲ JURIDINIAMS IR FIZINIAMS ASMENIMS, REMIANTIEMS SPORTĄ, KULTŪRĄ IR ŠVIETIMĄ PLUNGĖS RAJONO SAVIVALDYBĖJE, TAIKYMO TVARKA**

**I SKYRIUS**

**BENDROSIOS NUOSTATOS**

1. Mokesčių lengvatų juridiniams ir fiziniams asmenims, remiantiems sportą, kultūrą ir švietimą Plungės rajono savivaldybėje, taikymo tvarka (toliau – tvarka) nustato mokesčių lengvatų taikymo juridiniams ir fiziniams asmenims (toliau – paramos teikėjai), teikiantiems paramą (pinigais, materialinėmis vertybėmis, paslaugomis) sportui, kultūrai ir švietimui plėtoti Plungės rajono savivaldybėje tvarką.

2. Pagal šią tvarką paramos teikėjams gali būti suteikta lengvata žemės, žemės nuomos, nekilnojamojo turto mokesčių, mokamų į Plungės rajono savivaldybės (toliau – Savivaldybės) biudžetą, iki 70 proc. nuo suteiktos paramos dydžio, kai per kalendorinius metus suteiktos paramos sportui, kultūrai ir švietimui suma viršija 1 000 eurų. Lengvatos suma negali būti didesnė nei kiekvieno mokesčio mokama suma per vienerius metus.

3. Paramos teikėjams mokesčių lengvatos teikiamos, jei parama teikiama tiems juridiniams asmenims, kuriems ji gali būti teikiama pagal Labdaros ir paramos įstatymą, kurie atitinka šios tvarkos II skyriaus 4 punkte nurodytas veiklas.

**II SKYRIUS**

**LENGVATŲ TAIKYMO TVARKA**

4. Mokesčių lengvatos taikomos paramos teikėjams, remiantiems sportą, kultūrą ir švietimą, kai:

4.1. remiama Plungės rajono sporto klubų ir įstaigų veikla (pasirengimas dalyvauti ir dalyvavimas čempionatuose, pirmenybėse, tarptautiniuose turnyruose, regiono ir Savivaldybės sporto renginiuose, sporto šventėse);

4.2. remiami Savivaldybės kultūros, švietimo įstaigų ir organizacijų meno kolektyvai, atlikėjai, kultūros atstovai, dalyvaujantys ir atstovaujantys rajonui tarptautiniuose, respublikiniuose ir regioniniuose konkursuose, festivaliuose, dainų šventėse, kituose rajono kultūrą reprezentuojančiuose renginiuose, knygų ir spaudinių leidyba;

4.3. įamžinami žymūs Lietuvos ir Savivaldybės sporto, kultūros ir švietimo atstovai;

4.4. pristatoma garsių Lietuvos ir pasaulio režisierių, choreografų, dirigentų ir kitų menininkų kūryba;

4.5. remiamas sporto, kultūros ir švietimo objektų renovavimas ir plėtra;

4.6. remiami Savivaldybės sporto, kultūros ir švietimo įstaigų ir organizacijų inicijuojami sporto ir kultūros projektai;

4.7. remiami Savivaldybės organizuojami sporto ir kultūros renginiai.

5. Konkretus atleidimo nuo mokesčių procentasP apskaičiuojamas taikant formulę:

P = (K1 + K2 + K3 + K4) \* K5, čia:

K1 = 2,0, kai remiama pagal Savivaldybės mero ar administracijos direktoriaus patvirtintas programas, rekomenduotas Sporto, Švietimo ar Kultūros ir meno tarybos;

1,0 – kai remiamos kitos programos ar parama teikiama ne pagal programą;

K2 = 1,5, kai remiama pinigais, materialinėmis vertybėmis ir paslaugomis;

1,0 – kai remiama pinigais ar materialinėmis vertybėmis;

0,5 – kai remiama tik paslaugomis

K3 = 1,5, kai paramos sutartis sudaryta iki praėjusių metų vasario 1 d.;

0,5 – kai paramos sutartis sudaryta po praėjusių metų vasario 1 d.;

K4 = 2,0, kai paramos sutartis sudaryta ilgiau nei metams;

1,0 – kai paramos sutartis sudaryta vieneriems metams arba sudaryta vienkartinės paramos sutartis;

0 – kai remiama tiesiogiai (paramos sutartis ar preliminari rėmimo sutartis nesudaryta);

K5 = 10, kai paramos sportui, švietimui ir kultūrai suma per metus viršija 10001 eurą;

9 - kai paramos sportui, švietimui ir kultūrai suma per metus 6001 - 10000 eurų;

8 - kai paramos sportui, švietimui ir kultūrai suma per metus 3001 - 6000 eurų;

7 - kai paramos sportui, švietimui ir kultūrai suma per metus 1000 – 3000 eurų.

5. Kai paramos teikėjas suteikia paramą ne vienam juridiniam asmeniui, ne pagal vieną sutartį, tai koeficientai K1, K2, K3 ir K4 nustatomi kiekvienai sutarčiai atskirai ir apskaičiuojamas kiekvieno koeficiento aritmetinis vidurkis, o koeficientas K5 nustatomas pagal paramos teikėjo iš viso per metus suteiktos paramos sumą sportui, švietimui ir kultūrai.

6. Jei paramos teikėjas skolingas Savivaldybės ar valstybės biudžetui, lengvata netaikoma.

7. Pagal formulę apskaičiuotas lengvatos procento dydis apvalinamas iki sveikų skaičių.

8. Mokesčių lengvatos konkretiems paramos teikėjams suteikiamos Savivaldybės tarybos sprendimais, kurių projektus rengia Savivaldybės administracijos Finansų ir biudžeto skyrius pagal paramos teikėjų pateiktus dokumentus ir Savivaldybės administracijos skyrių darbuotojų, kuruojančių Savivaldybėje sportą, švietimą ar kultūrą, apskaičiuotus K1, K2, K3, K4 koeficientus, suderinimus ir rašytines rekomendacijas.

##### III SKYRIUS

##### PRAŠYMŲ LENGVATOMS GAUTI TEIKIMO TVARKA

9. Paramos teikėjai, pageidaujantys gauti mokesčių lengvatas, Savivaldybės merui pateikia prašymus iki kovo 1 d.

10. Kartu su prašymu, kuriame nurodomos konkrečių mokesčių prašomų lengvatų sumos, pateikiami šie dokumentai:

10.1. praėjusių metų žemės mokesčio, valstybinės žemės nuomos mokesčio, nekilnojamojo turto mokesčio deklaracijos, atspausdintos iš VMI elektroninio deklaravimo sistemos;

10.2. mokesčio administratoriaus pažymos apie atsiskaitymą su valstybės ir Savivaldybės biudžetu;

10.3. praėjusių metų paramos teikimo metinė ataskaita atspausdinta iš VMI elektroninio deklaravimo sistemos, jei paramos teikėjui nėra prievolės pateikti VMI paramos teikimo metinės ataskaitos, su prašymu pateikiami paramos mokėjimo kopijos;

10.4. rėmimo programos (K1 nustatyti);

10.5. paramos sutarčių patvirtintos kopijos (K3, K4 nustatyti), jei paramos sutartis nesudaryta, paramą įrodantis dokumentas;

11. Savivaldybės administracijos kuruojančių skyrių darbuotojai, patikrinę pateiktus dokumentus ir duomenis bei nustatę K1, K2, K3,K4 koeficientų dydžius kiekvienam paramos atvejui, iki kovo 15 d. pateikia juos Savivaldybės administracijos Finansų ir biudžeto skyriui.

12. Savivaldybės administracijos Finansų ir biudžeto skyrius pagal gautą medžiagą apskaičiuoja atleidimo nuo mokesčių procentą P bei mokesčių lengvatų sumą ir paruošia Savivaldybės tarybos sprendimo projektą dėl mokesčių lengvatų suteikimo.

##### IV SKYRIUS

##### BAIGIAMOSIOS NUOSTATOS

13. Lengvata gali būti panaikinama ar sumažinama atitinkamu Savivaldybės tarybos sprendimu, o lėšos, teisės aktų nustatyta tvarka susigrąžinamos, jei vėliau Savivaldybės kontrolės ir audito tarnyba ar Savivaldybės administracija nustato, kad paramos teikėjas nurodė neteisingus duomenis.

14. Aprašo vykdymo kontrolę vykdo Savivaldybės kontrolės ir audito tarnyba Lietuvos Respublikos teisės aktų nustatyta tvarka.

15. Informacija apie tvarkos nuostatų taikymą yra vieša ir skelbiama savivaldybės  
tinklapyje [www.plunge.lt](http://www.plunge.lt).

\_\_\_\_\_\_\_\_\_\_\_\_\_\_\_\_\_\_\_\_\_

**PLUNGĖS RAJONO SAVIVALDYBĖS TARYBOS NARIAI**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL MOKESČIŲ LENGVATŲ JURIDINIAMS IR FIZINIAMS ASMENIMS, REMIANTIEMS SPORTĄ, KULTŪRĄ IR ŠVIETIMĄ PLUNGĖS RAJONO SAVIVALDYBĖJE, TAIKYMO TVARKOS PATVIRTINIMO“** |
| 2023 m. lapkričio 8 d.  Plungė |

**1. Parengto sprendimo projekto tikslai, uždaviniai.** Patvirtinti mokesčių lengvatų juridiniams ir fiziniams asmenims, remiantiems sportą, kultūrą ir švietimą Plungės rajono savivaldybėje, taikymo tvarką. Mokesčių lengvatas taikyti ir už 2023 m. suteiktą paramą.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Priėmus šį sprendimą verslas palankiau atsilieps dėl paramos teikimo, o sporto, kultūros ir švietimo bendruomenės tikisi svaresnės verslo paramos savo veiklų vykdymui bei tikslų ir projektų įgyvendinimui.

**4. Lėšų poreikis ir finansavimo šaltiniai.** Lėšos nereikalingos.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Prognozuojama metinė mokesčių lengvatų suma 15-20 tūkst. eur.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Neteikiamas, galiojančio sprendimo projekto nėra.

**7. Sprendimo projekto antikorupcinis vertinimas.** Vertinimas atliktas. Pažyma pridedama.

**8. Nurodyti, kieno iniciatyva sprendimo projektas yra parengtas.** Sprendimo projekto iniciatorius Plungės rajono savivaldybės tarybos Liberalų sąjūdžio frakcija.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės rajono savivaldybės administracijai.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Dėl sprendimo priėmimo poreikio buvo konsultuojamasi su sporto, kultūros ir švietimo bendruomenėmis.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Mažiau bus sumokama į Savivaldybės biudžetą* |
| *Socialinei aplinkai* | *Dėl gausesnio finansavimo socialinė aplinka gerės* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Palankesnės sąlygos užimtumui, gerins situaciją* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Aktyvesnė veikla sudarys palankesnes užimtumo sąlygas gyventojams* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjai:

Savivaldybės tarybos narys Algirdas Pečiulis

Savivaldybės tarybos narė Jurgita Latakienė

Savivaldybės tarybos narys Gediminas Stonys